Umuvugizi wa Loni, Stephane Dujarric wavuze ko ku wa 15 Nzeri, uhagarariye Afghanistan muri Loni, Ghulam Isaczai yandikiye Umunyamabanga Mukuru w'uyu muryango, Antonio Guterres, amumenyesha urutonde rw'abayobozi b'iki gihugu bazitabira Inteko Rusange.
Amakuru dukesha France 24 avuga ko nyuma y'iminsi itanu ngo Antonio Guterres yongeye kwakira indi baruwa isinyweho na Minisitiri w'Ububanyi n'Amahanga wa Afghanistan imusaba ko bakwemererwa kwitabira iyi nama iri guhuza abayobozi b'ibihugu.
Dujarric yavuze ko kugeza ubu nta cyemezo kirafatwa kuri ubu busabe bw'Aba-Taliban kuko bwamaze kugezwa kuri komite ikwiye kubwemeza cyangwa ikabwanga.
Mbere y'uko ubutegetsi bwa Ashraf Ghani buhirikwa, byari biteganyijwe ko abahagarariye Afghanistan bazagira icyo bageza ku bitabiriye Inteko Rusange ya Loni ku wa 27 Nzeri 2021.